DILONGO 49
Nkyeto Wuba Mavanga Mambi Wusembwa mu Phila Yingolo
Va nela kibanga kyandi kiba ku divula di Yizileli, ntinu Akabi wumona ayi wuzinina tsola yi vinu yi dibakala baba tanguninanga Naboti. Akabi wudinda mwingi Naboti kansumbisa tsola beni, vayi nandi wumanga kibila Yave wukandimina bana ba Isaeli kusumbisa kikuta ki dikanda dedi ntoto voti zitsola. Akabi wudasuka beni ayi wumanga kudya ni kubasika ku nganda mu kibila Naboti kamanga kunsumbisa tsola beni.
Isabeli nkazi’andi wuba mavanga mambi bo kazaba mawu wukamba Akabi: ‘Ngye ntinu wu Isaeli, ngye wulenda baka byabyoso wuntomba. Minu yinkwiza botula mu mangolo tsola yi Naboti mwingi yiba yaku.’ Isabeli bosi wusonikina bakhulutu bankaka ba tsi minkanda mwingi bavuna ti Naboti wutubila Nzambi mambu mambi, diawu bafweti kumvondila mu mamanya. Zimfumu beni balandakana Isabeli ayi bavonda Naboti. Bosi Isabeli wukamba Akabi: ‘Naboti mafwa! Tsola yi vinu yeka yaku.’
Naboti kasi ko nandi mutu wutheti wukhambu kibila Isabeli kavondisa. Bawombo mu bawu baba bisadi bi Yave. Nandi bitumba kaba sambilanga ayi mambu mankaka mambi kaba vanganga. Yave waba monanga mambi moso kaba vanganga. Mbi kavanga mu nandi?
Bo Akabi kafwa, mwan’andi Yolami wuvingana va luyalu. Yave wufila dibakala baba tanguninanga Yehu mwingi kufutisa Isabeli ayi dikanda dyandi mambi moso bavanga.
Yehu wumaka mu dikalu dyandi ayi wuyenda ku Yizileli kuba kalanga Isabeli. Yolami bo kamona Yehu, wuyenda ndengana mu thinu ayi wunyuvula: ‘Bwidi,ndembama yidi?’Yehu wumvutudila: ‘Tulendi ba ko ndembama kibila ngudi’aku kasimbika ko kuvanga mambu mambi.’ Yolami bo kabalula dikalu mwingi kavutuka Yehu wumbasula ku mbusa, ayi wufwa.
Boso Yehu wuvitila ti ku nzo yi Isabeli. Bo kazaba ti Yehu waba fikama ku nzo’andi, nandi wutona kuvanga minlengi myandi ayi wumaka ku kibanga kitsuka va ndeko nela. Yehu bo kavitila ti va kaba, Isabeli wuvana Yehu mboti mu lunangu. Yehu wukamba masodi mandi: ‘Dodulanu nandi ku tsi mwingi kafwa.’ Bawu bannunguna va nela yi kibanga ki tsuka, ti va tsi ayi buawu kafwila!
Yehu kasa sukila ko vovo, wubwe vonda 70 di bana ba Akabi ayi wumanisa mbwongimini yi Bali. Wisimmona ko ti Yave wummonanga mamoso mamvyoka, ayi mu thangu yifwana nafeka wumvananga mvutu kwidi batu bavanganga mambi?
‘Kubakila busina voti kimvwama mu kutengula menga, kutwadisanga ko tsukulu yimboti.’—Zingana 20:21
kmb_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn